Supertaal: Nuus » Onteiening sonder vergoeding: Die NDR het misluk
Tuis » Ernstig » Nuus » Onteiening sonder vergoeding: Die NDR het misluk ( ) 1 stem
Onteiening sonder vergoeding: Die NDR het misluk [boodskap #120766] Sa, 08 September 2018 08:04
Die koerante is besig om vreeslik ter velde te trek teen 'n voorlegging wat Afriform oor onteiening aan die parlement gemaak het. Die klomp gaan net so tekere as iets hulle nie pas of hulle agenda bevorder nie. Ek het die toespraak gaan opsoek en dit in Afrikaans vertaal sodat mens dit kan verstaan:
Aanbieding aan die Grondwetlike Oorsigkomitee
Vyftien jaar gelede het die Suid-Afrikaanse regering David Rakgase se aanbod aanvaar om die plaas wat hy van hulle huur te koop. Tot hede het die Suid-Afrikaanse regering nie eienaarskap van die grond aan hom oorgedra nie.
Vroeër vanjaar is Akkerland-boerdery met 'n uitsettingsbevel van die Minister van Landelike Ontwikkeling en Grondhervorming bedien, wat sê dat hulle sewe dae het om hul plase teen 'n vergoeding van 10% van die markwaarde te verlaat. En dit om verdere Sjinese belange in Suid-Afrika te bevorder.
AfriForum moes vandeesweek 'n dringende aansoek in die Hooggeregshof verkry om die Suid-Afrikaanse Polisiediens te dwing om teen indringers op die plaas van 'n Gautengse boer, dr. Motodi Maserumule, op te tree. Die polisie het geweier om 'n saak oop te maak.
Mnr. Voorsitter, onteiening sonder vergoeding of onder markwaarde toon disrespek vir eiendomsreg as 'n basiese mensereg. Ek het net tien minute, so ek sal dit kort en tot die punt hou. In my aanbieding sal ek:
Verwys na die ideologiese doelwitte van die ANC-alliansie;
Die historiese denkfout wat dien as motivering vir onteiening sonder vergoeding ontbloot;
Verduidelik waarom gewillige koper, gewillige verkoper misluk het;
Waarom hierdie beleid katastrofies sal wees; en
Waarom die sogenaamde "honger na grond" 'n versinsel van die ANC/EFF-alliansie is.
NDR (Nasionaal-Demokratiese Revolusie)
Die ANC en sy alliansievennote is in Marxisme-Leninisme gewortel. Volgens hul eie strategiese en taktiese dokumente glo die beweging in 'n nasionale demokratiese revolusie. Dit impliseer dat soveel mag in die staat gesentraliseer moet word as wat die balans van magte toelaat, sodat staatsmeganismes gebruik kan word om die doelwitte van die rewolusie te bevorder, wat Suid-Afrika op die pad na sosialisme stuur om uiteindelik 'n kommunistiese utopie te skep. Daarom word rampspoedige beleide soos dié, asook die van die Sowjetunie, Kommunistiese Sjina, Kuba, Kambodja, Zimbabwe en Venezuela gereeld deur die ANC/EFF-alliansie opgehemel. Die beleide wat die wêreld se rykste ekonomieë en mees harmonieuse samelewings geskep het, word as rassisties en onderdrukkend uitgebeeld.
Dit is hoekom die opkomende swart boere kla dat hulle nie steun van die regering kry nie. Daarom woon 23% van die mense in Suid-Afrika al reeds op grond wat in staatsbesit is en die helfte van hulle kla oor die kwaliteit van hierdie land. Dit is ook waarom slegs 6% van alle grond wat deur die huidige regering verkry is van staatsbesit na privaat eienaarskap oorgedra is.
Daar word gereeld aangevoer - veral in hierdie Huis - dat "blankes die land gesteel het". Dit is die grootste historiese denkfout van ons tyd. Daar is drie maniere waarop wit mense grond verkry het, naamlik:
Nedersetting op onbewoonde land;
Aankoop van grond deur middel van verdrae, samewerking en ooreenkomste; en
Die mees omstrede maar minste betekenisvol, deur verowering.
Dan was daar natuurlik wetgewing soos die Naturelle Grondwet van 1913 en die Groepsgebiedewet van 1950. Hierdie onregte moet aangespreek word, maar hulle moet spesifiek hanteer word, nie gebruik word om groot vals narratiewe te skep of nuwe rassistiese beleid daar te stel nie.
As daar egter geargumenteer word - soos ons gehoor het - dat eienaarskap van grond deur blankes as onwettig beskou moet word, aangesien Afrika die swartmense se vasteland is, dan moet julle bereid wees om met regse fasciste in Europa saam te werk. Hulle argumenteer dat Europa witmense se vasteland is en dat daar nie plek vir swartmense in Europa is nie. As jy sê dat blanke mense in Afrika nie gelyke behandeling moet ontvang nie, maar die regte van swartmense in Europa beskerm moet word, is jy niks anders as 'n rassistiese huigelaar nie.
Die regering het reeds meer as R50 miljard aan grondhervorming bestee en het baie min om daarvoor te wys. Die Motlanthe-kommissie het bevind dat die regering se ondoeltreffendheid en korrupsie 'n groot struikelblok vir effektiewe grondhervorming is. Ongeveer 5% van landbougrond is jaarliks in die mark beskikbaar. As die regering dié geld op die aankoop van plase spandeer het, kon hulle reeds die helfte van die land se plase opgekoop het. Maar hierdie benadering voldoen nie aan die idees van die Nasionale Demokratiese Revolusie nie. Daarom verkies die ANC/EFF-alliansie 'n regeringskantoor, waardeur ingewikkelde prosesse gebruik kan word om hulself ten koste van die mense te verryk.
Die debat oor grondhervorming kom op 'n tyd wanneer die regering dit die minste kan bekostig om beleggersvertroue te verloor. Beleggingsekerheid lei tot die opbou van kapitaal, wat tot meer indiensneming en hoër produktiwiteit lei. 'n Aanval op privaat eiendom lei tot onsekerheid en ekonomiese agteruitgang.
In 2015 het Suid-Afrikaners (vir die eerste keer op rekord) begin om meer in die buiteland te belê as wat buitelanders in Suid-Afrika belê - dit dui op 'n totale verlies aan beleggersvertroue.
Om te sê dat eiendomsreg afgetakel en ekonomiese vryheid ingeperk gaan word op 'n wyse wat die ekonome gaan bevoordeel, is soos om te beweer dat KFC uitgebrei kan word op 'n manier wat goed is vir hoenders.
Diegene wat die erosie van eiendomsreg soek, kan nie enige bewyse verskaf waarom 'n meer aggressiewe implementering van 'n reeds mislukte beleid anders as 'n meer aggressiewe mislukking sal wees nie. Dit is Albert Einstein se definisie van waansin: Doen dieselfde ding oor en oor, maar verwag ander resultate. Christopher Hitchens het gesê dat alles wat sonder bewyse beweer word, sonder bewyse verwerp moet word. Ons word nou genooi om kommentaar te lewer op onteiening sonder vergoeding ten spyte van die skreiende feit dat daar geen bewyse is waarom dit in die eerste plek positiewe resultate sal oplewer nie.
Die bevrediging wat die ANC/EFF-alliansie daaruit put om die middelklas en welgesteldes seer te maak, oorskadu hul begeerte om arm mense op te hef. Die probleem is egter dat onteiening en die gevolglike ekonomiese ineenstorting arm mense seerder as as ryk mense sal maak, wat eenvoudig die land sal verlaat. In so 'n geval het jy nie net 'n voedseltekort vir Suid-Afrika geskep nie, maar ook jou belastingbasis verloor.
Honger vir grond
Alle beskikbare bewyse dui daarop dat die honger vir landbou- of landelike grond in Suid-Afrika hoofsaaklik 'n mite is:
Van al die grondeise tot datum is 59% in stedelike gebiede geliasseer.
Van al die grondgrype in die afgelope jare was 84% in stedelike gebiede gewees.
Suid-Afrikaners, maar veral swart Suid-Afrikaners, is besig om vinnig te verstedelik.
Van al die mense wat die moeite gedoen het om grondaansoeke in te dien, het 93% aangedui dat hulle eerder geld as grond wil hê.
'n Onlangse peiling deur die Instituut vir Rasseverhoudinge het bevind dat slegs 1% van die mense in Suid-Afrika glo dat meer grondhervorming hul lewens sal verbeter, en net 0,6% beskou grondhervorming as Suid-Afrika se grootste onopgeloste probleem.
Ons moet nie toelaat dat hierdie saak in 'n rassekwessie ontspoor nie. Ongelukkig het die President dit reeds gedoen toe hy die woorde "ons mense" gebruik het om na swart mense te verwys. Die Adjunkpresident het dit gedoen toe hy gedreig het met 'n "gewelddadige oorname" as wit mense nie hul land vrywillig aan swart mense oorhandig nie. Die Minister van Samewerkende Regering en Tradisionele Sake, Zweli Mkhize, het dit gedoen toe hy gesê het dat geen eiendom van enige swart persoon of groep onteien sal word nie.
Dit is 'n gewilde tydverdryf van lede van dié Parlement om elke blanke persoon te blameer vir die misdade van enkele blanke persone. Verbeel jou nou dat ons elke swart persoon skuldig bevind aan die misdade van sommige swart persone. As ons konsekwent was in hoe ons die geskiedenis evalueer en kontekstualiseer, sou blanke mense aansprake soos "swart mense is moordenaars" kon maak, net op grond dat sommige swartmense moord gepleeg het, of dat swartes vergoeding moes betaal vir die Bloukrans- en Weenen-bloedbad, of die uitwissing van die Van Rensburg-trek. Ons sal almal saamstem dat sulke eise as grof rassisties en ondraaglik onbillik beskou sou word. En, ek is daarvan oortuig dat die van julle wat die aggressiefste probeer regstel, nie eers van die Bloukrans- en Weenenmoord of die Van Rensburg-trek weet nie. Hoekom nie? Omdat julle dronk is van ideologie. Dit is 'n ideologie wat nie op historiese akkuraatheid gebaseer is nie, maar 'n wanhopige poging om rassehaat en verdeling te vergis met die werklike doel om staatsmag en hopelose sosialisme onder die vaandel van "regstellende maatreëls" te bevorder.
Ja, julle is dronk op ideologie - die ideologie van die mislukte Nasionale Demokratiese Revolusie. Julle is dronk van mag - aangesien elke besluit wat julle maak, 'n poging is om meer mag en beheer in jul hande te setel. Julle is dronk van haat en minagting - nie net vir blanke mense nie, maar ook vir die armste Suid-Afrikaners wat daagliks onder jul beleid ly en nog meer sal ly as jul die ekonomie verder vernietig en aanhou om haat en verdeeldheid te saai.